CELEX: 32013D0275
Language: et
Date: 2013-06-10 00:00:00
Title: 2013/275/EL: Nõukogu otsus, 10. juuni 2013 , audiovisuaalsete esituste Pekingi lepingu Euroopa Liidu nimel allkirjastamise kohta

12.6.2013   
            
            
               ET
            
            
               Euroopa Liidu Teataja
            
            
               L 160/1
            
         
      NÕUKOGU OTSUS,
   10. juuni 2013,
   audiovisuaalsete esituste Pekingi lepingu Euroopa Liidu nimel allkirjastamise kohta
   (2013/275/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               7. novembril 2000. aastal andis nõukogu komisjonile loa pidada läbirääkimisi Maailma Intellektuaalse Omandi Organisatsioonis (WIPO), et tagada Euroopa Ühenduse osalemine Genfis 7.–20. detsembril 2000. aastal peetud diplomaatilisel konverentsil, mille eesmärk oli koostada õigusakt nende õiguste kaitseks, mis tekivad esitajatel oma audiovisuaalsetele esitustele.
            
         
               (2)
            
            
               Läbirääkimised viidi edukalt lõpule uuesti kokku kutsutud diplomaatilisel konverentsil, mis peeti Pekingis 20.–26. juunil 2012. aastal, ja WIPO audiovisuaalsete esituste Pekingi leping („Pekingi leping”) võeti vastu 24. juunil 2012. aastal.
            
         
               (3)
            
            
               Pekingi lepinguga kehtestatakse uued rahvusvahelised normid autoriõigusega kaasnevate õiguste valdkonnas, mille eesmärk on tagada piisav kaitse ja tasu audiovisuaalteoste esitajatele.
            
         
               (4)
            
            
               Pekingi leping on avatud allkirjastamiseks kõikidele lepingu osaliseks saamise tingimustele vastavatele osalistele ühe aasta jooksul pärast selle vastuvõtmist.
            
         
               (5)
            
            
               Liidul on ainupädevus mitme Pekingi lepingu sätte osas, millega seonduvalt on võetud vastu vastavaid liidu õigusakte. Seetõttu tuleks Pekingi leping liidu nimel allkirjastada, eeldusel et see sõlmitakse hilisemal kuupäeval.
            
         
               (6)
            
            
               Pekingi lepingut allkirjastades ei teosta liit jagatud pädevust, mistõttu jääb liikmesriikidele pädevus nendes Pekingi lepinguga hõlmatud valdkondades, mis ei mõjuta ühiseeskirju ega muuda selliste eeskirjade kohaldamisala,
            
         ON VASTU VÕTNUD KÄESOLEVA OTSUSE:
   Artikkel 1
   WIPO audiovisuaalsete esituste Pekingi lepingu („Pekingi leping”) liidu nimel allkirjastamine kiidetakse heaks, eeldusel et nimetatud leping sõlmitakse (1).
   Artikkel 2
   Nõukogu eesistujal on õigus määrata isik(ud), kes on volitatud Pekingi lepingule liidu nimel alla kirjutama.
   Artikkel 3
   Käesolev otsus jõustub selle vastuvõtmise päeval.
   
      Luxembourg, 10. juuni 2013
      
         
            Nõukogu nimel
         
         
            eesistuja
         
         L. VARADKAR
         
      
   
   
      (1)  Pekingi lepingu tekst avaldatakse koos selle sõlmimist käsitleva otsusega.